b'\n_START_ARTICLE_\nSp\xc3\xb8rg Olivia\n_START_PARAGRAPH_\n"Sp\xc3\xb8rg Olivia \xe2\x80\x93 p\xc3\xa5 nettet" var en sp\xc3\xb8rgetjeneste for b\xc3\xb8rn. Siden blev skabt i 2001 i projektsamarbejde mellem Gentofte Bibliotekerne, Herning Centralbibliotek, Silkeborg Bibliotek og Danmarks Radio. Siden lukkede 1. januar 2011 pga. mangel af penge til at drive siden. B\xc3\xb8rn og unge kunne sp\xc3\xb8rge Olivia om alt mellem himmel og jord. _NEWLINE_Hjemmesiden var opbygget som et hus med 6 v\xc3\xa6relser:_NEWLINE_1: Sp\xc3\xb8rg p\xc3\xa5 mail Her kan man sende sp\xc3\xb8rgsm\xc3\xa5l til Olivia hele d\xc3\xb8gnet. Svaret offentligg\xc3\xb8res i v\xc3\xa6relset Olivias svar. Hvis man opgiver sin e-mail adresse, vil man f\xc3\xa5 svar direkte i sin ind-bakke. Hvis man oplyser sit mobilnummer, vil man f\xc3\xa5 en SMS, n\xc3\xa5r svaret er lavet. Sp\xc3\xb8rgsm\xc3\xa5l der sk\xc3\xb8nnes for private til offentligg\xc3\xb8relse, besvares kun personligt._NEWLINE_2: Sp\xc3\xb8rg Online Her kan sp\xc3\xb8rgsm\xc3\xa5l stilles til Olivia i direkte online-dialog. Sp\xc3\xb8rg Online har \xc3\xa5bent mandag til torsdag kl. 14 \xe2\x80\x93 20, fredag kl. 14 \xe2\x80\x93 18 og l\xc3\xb8rdag kl. 10 til 15. Dialogen mellem Olivia og sp\xc3\xb8rgeren kan f\xc3\xb8lges af alle, der befinder sig i v\xc3\xa6relset, dog uden mulighed for at blande sig i dialogen. _NEWLINE_3: Olivias svar _NEWLINE_Her ligger altid de 100 nyeste svar fra Olivia. Det er muligt at s\xc3\xb8ge i alle de sp\xc3\xb8rgsm\xc3\xa5l og svar, der har v\xc3\xa6ret offentliggjort indenfor de sidste 2 \xc3\xa5r. Der kan s\xc3\xb8ges p\xc3\xa5 sp\xc3\xb8rgerens navn eller p\xc3\xa5 ord fra sp\xc3\xb8rgsm\xc3\xa5let._NEWLINE_4: T\xc3\xa5rnv\xc3\xa6relset T\xc3\xa5rnv\xc3\xa6relset er f\xc3\xb8rst og fremmest et vidensbibliotek med hj\xc3\xa6lp til selvhj\xc3\xa6lp. Her findes et omfattende udvalg af leksika, opslagsv\xc3\xa6rker, emneguider og ordb\xc3\xb8ger p\xc3\xa5 nettet. Der er desuden links til andre sp\xc3\xb8rgetjenester, brevkasser og r\xc3\xa5dgivninger for b\xc3\xb8rn, der har brug for at snakke med en voksen._NEWLINE_5: Olivias v\xc3\xa6relse I Olivias v\xc3\xa6relse er samlet en r\xc3\xa6kke underholdende aktiviteter. Her kan man l\xc3\xa6se i bogen "Olivia" og f\xc3\xa5 stillet noget af sin nysgerrighed om Olivia selv. Man kan kaste sig over quizzer eller ordspillet Hangman og man kan deltage i m\xc3\xa5nedens konkurrence. I Olivias sofa ligger den bog, hun for \xc3\xb8jeblikket er i gang med at l\xc3\xa6se. Man kan ogs\xc3\xa5 designe sit eget postkort og sende det til sine venner. Sidst men ikke mindst er det i Olivias v\xc3\xa6relse man finder den skjulte indgang til Olivias eget spil "Olibot-spillet". Olibot-spillet er et adventurespil, hvis l\xc3\xb8sning involverer viden, s\xc3\xb8gemetode og kreativ t\xc3\xa6nkning._NEWLINE_6: Svareforummet I Svareforummet er det brugernes tur til at svare og dele deres viden eller mening med andre. Olivia udv\xc3\xa6lger l\xc3\xb8bende sp\xc3\xb8rgsm\xc3\xa5l, der egner sig til at blive lagt ud til besvarelse i Svareforummet. De indkomne forslag til svar l\xc3\xa6gges frem, s\xc3\xa5 alle, der har lyst kan vurdere dem og give dem point. De brugere, der opn\xc3\xa5r h\xc3\xb8je point for deres svar, har chancen for at blive medlem af en ekspertgruppe p\xc3\xa5 det emneomr\xc3\xa5de, hvor de har opn\xc3\xa5et h\xc3\xb8je point. Man skal v\xc3\xa6ret logget ind med sin egen brugerprofil b\xc3\xa5de for at svare p\xc3\xa5 sp\xc3\xb8rgsm\xc3\xa5l og for at give point til andres svar.'